**XVIII. Csárda túra**

A Szabadság Vándorai Túrakerékpáros Egyesület 2003-ban Csárda Túra elnevezéssel kerékpáros mozgalmat indított Komárom és környéke szépségeinek és látnivalóinak megismertetése érdekében. A résztvevők a City 10, a Classic 40, az MTB 55, a Road 80 és az Extrem 110 útvonalak közül választhatnak.

A Csárda túra egynapos esemény. Nevezni a helyszínen vagy az esemény weboldalán lehet. Az igazolófüzetbe feljegyzésre kerül az indulás időpontja. Az első indítás 7 óra 5 perckor lesz. Ezt követően 5 percenkénti tömeges indítások lesznek. Minden túrázó menetidejét külön mérjük. A teljesítménytúrázó feladata, hogy az útvonalat végigjárja és felkeresse az egyes falvakban elhelyezett igazolóállomásokat. A pecsétes igazolásokat a kocsmák, éttermek pénztáráinál vagy a kihelyezett frissítőállomásokon kell begyűjteni. Az igazolófüzetben a térképvázlat mellett az igazolópontok címe és koordinátája is megtalálható. A túra végén egy Excel táblázatba kerül a túrázó menetideje, amely letölthető lesz a weboldalunkról. Nem célunk, hogy a Csárda túrából versenyt csináljunk, ezért **az időmérést nem követi kiértékelés**. Viszont ha kihagysz egy igazolóállomást, a teljesítményed nem ismerjük el, és a táblázat aljára kerülsz. Időegyenlőség esetén a junior kategóriában a fiatalabb, a felnőtt és szenior kategóriában pedig az idősebb kor jelent előnyt.

**Helyszín:** Szlovákia, Komárom
**Rajt/cél:** Hajós utca (Lodná ulica) – az óvoda udvara
**Koordináták:** [47°45'49.9"N 18°08'07.4"E](https://maps.google.hu/maps?q=47.763864,18.135391&hl=no&num=1&t=h&z=19)
**Rajt időpontja:** 2020. július 11. szombat
**Szervező:** Szabadság Vándorai Túrakerékpáros Egyesület
**Főrendező:** Bujna Zoltán
**Információk:** [www.csardatura.sk](http://www.csardatura.sk),info@csardatura.sk, +421 908 133 364

**Az útvonalakról**

A **City 10** távon a város különböző pontjait kell felkeresni, ahol megoldandó feladatok várnak a kerékpárosokra. Az indulók tetszés szerint járhatják be ezeket a helyeket. A feladatsor csak az indulás napján lesz elérhető. A távon nincs időmérés. Az útvonal 13 óráig tart nyitva. 7.00 és 13.00 óra között lehet folyamatosan nevezni.

A **Classic 40** körtúra végig aszfalton halad. Minden pecsételőállomás az út jobb oldalára esik! A várost elhagyva az első 15 kilométer biztonságos kerékpárút, a következő 15 kilométer alacsonyforgalmú út, város előtti utolsó 7 kilométer forgalmasabb nemzetközi út. A távon egy frissítőállomás lesz. Az elmúlt évekhez képest **meghosszabbítottuk a nevezést** 7.00 és 10.00 óra között.

 Az **MTB 55** kategória 70 százaléka terepen vezetett, és egy kisebb dombot is meg kell mászni, ezért teljesítése terepkerékpárt és jobb erőnlétet igényel. Ajánlatos az útvonalat GPS-re tölteni! Az úton kettő frissítőállomás lesz. Nevezni 7.00 - 9.30 óra között lehet folyamatosan.

 A **Road 80** kategória aszfalt úton halad több kisebb dombbal fűszerezve. Teljesítése jobb erőnlétet igényel. Az útvonalon kettő, egymástól arányos távolságban elhelyezett frissítőállomás található. Nevezni 7.00 - 9.30 óra között lehet folyamatosan.

 A **Extrem 110** kategória aszfalt úton vezetett táv több kisebb dombbal és egy erdei emelkedővel fűszerezve. Teljesítése kiváló erőnlétet igényel. Az útvonalon három, egymástól arányos távolságban elhelyezett frissítőállomás található. Vigyázat: nevezni 7.00 és **9.00** óra között lehet folyamatosan.

**Program**

7.00 - 9.00/9.30/10.00/13.00 nevezés és 5 percenkénti rajtolás (a nevezés időpontja távonként változik)

14.30 - célvonal zárása

15.00 - tomboladíjak sorsolása

20.00 - eredmények letölthetőek a weboldalról

**Korcsoportok szerinti kategóriák**

City 10, Classic 40, MTB 55, Road 80, Extrem 110 útvonalakon egyformán:

1. Junior fiú 18 éves korig / szül. 2002. július 10. után
2. Junior lány 18 éves korig / szül. 2002. július 10. után
3. Felnőtt férfi 18 és 60 év között / szül. 1960. július 11. és 2002. július 10. között
4. Felnőtt női 18 és 60 év között / szül. 1960. július 11. és 2002. július 10. között
5. Szenior férfi 60 év felett / szül. 1960. július 10. előtt
6. Szenior női 60 év felett / szül. 1960. július 10. előtt

**Nevezési díj**

City távra 2 € / 700 Ft;

Classic távra felnőtt és szenior kategóriában 4 € / 1400 Ft, junior kategóriában 3 € / 1050 Ft;

MTB, Road, Extrem távra felnőtt és szenior kategóriában 5 € / 1750 Ft, junior kategóriában 4 € / 1400 Ft.

Szabadság Vándorai TE tagoknak 50% kedvezményt, Magyar Turista Kártya tulajdonosainak 25% kedvezményt biztosítunk. A nevezési díj tartalmaz City távon egy kekszet, Classic távon egy-, MTB és Road távon kettő-, Extrem távon három frissítőállomást.

**Nevezés**

Nevezni a helyszínen a túra napján ill. weboldalunkon a túrát megelőzően július 7-ig (keddi nap) lehetséges. CITY 10 kategóriában 13 óráig fogadunk el nevezést. 15 évesnél fiatalabb kerékpárost csak a szülő vagy a hozzátartozó felnőtt nevezhet be.

**Általános tudnivalók**

Kérünk mindenkit, hogy vegye figyelembe a COVID-19 kapcsán elfogadott aktuális intézkedéseket! A teljesítménytúrán minden kerékpáros részt vehet, akinek a kerékpárja a KRESZ által előírtaknak közúti közlekedésre megfelel, ill. aki benevezett, befizette a nevezési díjat és aláírta a nyilatkozatot egészségi állapotáról. A teljesítménytúrán mindenki saját felelősségére rajtol. Az esetleges sérülésekért vagy a kerékpár meghibásodásáért, eltulajdonításáért a szervező nem felel. Kerékpáros sisak,-kesztyű és -szemüveg használata ajánlott. A teljesítménytúra alatt a résztvevő nem vehet igénybe kerékpárján kívül más közlekedési eszközt, mivel ez a kizárását jelenti. Egy pecsételő-állomás kihagyása a résztvevő kizárását eredményezi. Minden túrázót arra kérünk, hogy ne veszélyeztesse se maga, se mások biztonságát, ne szennyezze a környezetet és kövesse a rendezők utasításait!

**Díjak**

Minden sikeres teljesítő a XVIII. Csárda túrára készített díszes kitűzőt ill. emléklapot kap. A kiértékelést tombolasorsolás követi. Minden sikeres teljesítőnek egy darab ingyenes tombolajegy jár. További tombolajegy vásárolható a helyszínen 20 centért. A tombola fődíja az esemény főtámogatójától egy Vedora kerékpár lesz.

**Étkezés**

Tekintettel a vírushelyzetre idén nem tudunk étkezést biztosítani.

**Reméljük, hogy programajánlatunk felkeltette érdeklődésed!
Jó túrázást, kellemes időtöltést kívánunk!**